Staatskapingkommissie kry nuwe sekretaris | Maroela Media
Adjunkhoofregter Raymond Zondo het Dinsdag ŉ waarnemende sekretaris vir die kommissie van ondersoek na staatskaping aangestel nadat die vorige sekretaris op spesiale verlof geplaas is.
Peter Pedlar sal tot 28 Februarie in die posisie as sekretaris waarneem.
Zondo is die voorsitter van die kommissie wat ondersoek instel na bewerings van kaping en onbehoorlike invloed by staatsentiteite.
Dr. Khotso de Wee is Vrydag versoek om op spesiale verlof te gaan hangende die uitkoms van ŉ ondersoek na bewerings dat hy by omkooptransaksies betrokke was. Pedlar is ŉ korporatiewe bestuur‑kenner.
“Die voorsitter het mnr. Peter Pedlar aangestel as waarnemende sekretaris van die kommissie vir die tydperk van 22 Januarie tot 28 Februarie 2019. Indien die ondersoek teen dr. De Wee vroeër afgehandel is, kan mnr. Pedlar se aanstelling vroeër beëindig word,” het Zondo in ŉ verklaring gesê.
Angelo Agrizzi, voormalige operasionele hoof van die omstrede fasiliteite-bestuursgroep Bosasa, het vroeër voor die kommissie getuig De Wee was een van die senior beamptes in die departement van justisie en grondwetlike ontwikkeling wat omkoopgeld by Bosasa ontvang het in ruil vir die toekenning van ŉ tender vir die installasie van veiligheidstelsels by verskillende howe landwyd.
Agrizzi het wel toegegee hy het geen ander inligting om die geloofwaardigheid van hierdie bewering vas te stel nie.
De Wee is in Maart 2018 aangestel as sekretaris van die kommissie, maar in die tyd toe die tender toegeken is, was hy die hoofbedryfsbeampte by die departement. Die kommissie stel tans ondersoek na Agrizzi se bewerings in.
So hulle wou wolf skaapwagter maak.
Ooooo een van di dae kry hulle Agrizzi in sy kamer met selfmoord. 3 keer inni kop geskiet. Kanni glo hy leef nog ni maar ja die korrupsie le so diep die beskuldigdes weet seker hulle gaan niks oorkom ni
Glo my hy word opgepas dag en nag.
Kan jy vir ons bewyse gee dat hy dag en nag 24/7 opgepas word? Anderste gaan baie van ons jou nie glo nie. “The proof is in the pudding ?”